efsyn.gr

Σάλος από τις δηλώσεις του υπουργού Αγροτικής Ανάπτυξης ● «Απαράδεκτη, προσβλητική και μειωτική η δήλωση» λέει ο ευρωβουλευτής της Ν.Δ. ● Δεν ανασκευάζει και μιλά για προβοκάτσια ο Βορίδης ● Χαρίτσης: Γνήσιος ακροδεξιός

«Εμφύλιο» στη Νέα Δημοκρατία απειλούν να προκαλέσουν οι ακροδεξιάς απόχρωσης δηλώσεις του Μάκη Βορίδη για τα άτομα με αναπηρία, καθώς η αντίδραση του Στέλιου Κυμπουρόπουλου ήταν σφοδρή.

Ο ευρωβουλευτής του κόμματος, σε μακροσκελή ανάρτησή του στο facebook, χαρακτηρίζει τη δήλωση του υπουργού Αγροτικής Ανάπτυξης «απαράδεκτη, προσβλητική και μειωτική» και ζητάει την απόσυρσή της» προσθέτοντας ότι αγγίζει τα όρια του hate speech (ρητορική του μίσους).

Ο Βορίδης, η παρέλαση στη Νέα Φιλαδέλφεια και οι ανάπηροι

Αφορμή για την έντονη διαμαρτυρία του Στέλιου Κυμπουρόπουλου ήταν τα λόγια που εκστόμισε το πρωί της Τετάρτης ο Μάκης Βορίδης, στην προσπάθειά του να τοποθετηθεί για τα όσα συνέβησαν στη Νέα Φιλαδέλφεια με την παρέμβαση των δέκα κοριτσιών στην παρέλαση.

Ο υπουργός Αγροτικής Ανάπτυξης δήλωσε χαρακτηριστικά «με ένα παιδί 16 χρονών μιλάς, συνομιλείς, δεν είναι ανάπηρο», προκαλώντας σημαντικές αντιδράσεις.

«Μειωτική δήλωση από κυβερνητικό στέλεχος»

Κι ενώ η κυβέρνηση… σφυρίζει αδιάφορα στις ακραίες δηλώσεις του κ. Βορίδη, η απάντηση ήρθε με οργισμένο τρόπο από τον ευρωβουλευτή της Νέας Δημοκρατίας.

Μέσω facebook καταδικάζει τα λόγια του υπουργού και επισημαίνει ότι «στη χώρα μας, τα ανάπηρα άτομα υφίστανται ήδη σε πολλές περιπτώσεις τον αποκλεισμό, και αντιμετωπίζουν πλήθος από #στερεότυπα. Δεν χρειάζονται και τις απαράδεκτες δηλώσεις πολιτικών, για να τους κάνουν #δυσχερέστερη την καθημερινότητα».

Ο Στέλιος Κυμπουρόπουλος, ο οποίος έχει πρωτοστατήσει στους αγώνες για τα δικαιώματα των ατόμων με αναπηρία, ενώ, όταν ήταν έφηβος, είχε παρελάσει σε αντίστοιχη εκδήλωση, ασκεί κριτική και στους υπόλοιπους που ήταν το πάνελ της εκπομπής του ΣΚΑΪ, τονίζοντας ότι κανένας δεν αποδοκίμασε τον Μάκη Βορίδη.

Αναλυτικά η ανάρτηση:

Δεν ανασκευάζει ο Βορίδης

Αργά το βράδυ της Τετάρτης ο υπουργός Αγροτικής Ανάπτυξης απάντησε στην κριτική που δέχεται κάνοντας λόγο για προσπάθεια «διαστρέβλωσης» των όσων είπε.

Ο Μάκης Βορίδης υποστηρίζει ότι αναφερόταν σε αναπηρίες που εμποδίζουν τον καταλογισμό, την απόδοση ευθύνης και συμπληρώνει «δυστυχώς υπάρχουν και τέτοιες αναπηρίες και είναι εντελώς προφανές ότι σε αυτές αναφερόμουν».

Αναλυτικά:

Χαρίτσης: Γνήσιος ακροδεξιός ο Βορίδης

Τα λόγια αυτά του Μάκη Βορίδη προκάλεσαν την αντίδραση του εκπροσώπου Τύπου του ΣΥΡΙΖΑ, Αλέξη Χαρίτση, ο οποίος τον χαρακτηρίζει «γνήσιο ακροδεξιό» και σημειώνει ότι είναι «ντροπή κ. Μητσοτάκη που εξακολουθεί να τον ανέχεται».

Αναλυτικά:

Σήμερα ο κ. Βορίδης μας θύμισε το βαθιά ρατσιστικό υπόστρωμα της σκέψης του χαρακτηρίζοντας «ανάπηρο» αυτόν με τον οποίο δεν μπορείς να συνεννοηθείς.

Η ντροπή δεν είναι δική του, αφού ως γνήσιος ακροδεξιός έχει τέτοιες μισαλλόδοξες αντιλήψεις στον πυρήνα της λογικής του.

Η ντροπή είναι του κ. Μητσοτάκη που εξακολουθεί να τον ανέχεται.